Ir-Regolament tal-Kunsill (KE) Nru 1881/2002
ta’ l-14 ta’ Otubru 2002
li jirrettifika r-Regolament (KE) Numru 2200/96 dwar id-data tal-bidu tal-perjodu transitorju tar-rikonoxximent ta’ l-organizzazzjonijiet tal-produtturi
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 37 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi:
(1) Skond l-Artikolu 13(1) tar-Regolament tal-Kunsill (KE) Numru 2200/96 tat-28 ta’ Ottubru 1996 dwar l-organizzazzjoni komuni tas-suq fil-frott u l-ħxejjex [4], perjodu transitorju ta’ sentejn, li jibda mill-jum li minnu jidħol fis-seħħ, li fih id-dispożizzjonijiet tat-Titolu IV tar-Regolament hawn fuq msemmi għandhom japplikaw, ġie mogħti lill-organizzazzjonijiet tal-produturi rikonoxxuti taħt ir-Regolament (KEE) Numru 1035/72 [5], li ma kinux issodisfaw il-kondizzjonijiet għar-rikonoxximent tar-Regolament (KE) Numru 2200/96. Dan il-perjodu transitorju ta’ sentejn jista’ jiģi mtawwal għall ħames snin, sakemm l-Istati Membri rilevanti jaċċettaw pjan ta’ azzjoni ppreżentat mill-organizzazzjoni tal-produtturi biex ikun hemm konformità mal-kondizzjonijiet kollha previsti fir-Regolament (KEE) Numru 2200/96 biex jiġu mogħtija rikonoxximent minn dak l-Istat Membru.
(2) Ir-Regolament (KE) Numru 2200/96 jiddefinixxi fl-Artikolu 13(1) il-jum tal-bidu tal-perjodi transitorji ta’ sentejn u ta’ ħames snin bħala l-jum li fih jidħol fis-seħħ ir-Regolament, jiġifieri il-21 ta’ Novembru 1996. Din id-data tirriżulta minn żball, għaliex fil-fatt, l-eliġibilità għal miżuri transitorji mid-data li jibda jseħħ ir-Regolament (KE) Numru 2200/96 ma kienet tfisser xejn minħabba li r-Regolament (KEE) Numru 1035/72 kien għadu fis-seħħ sal-31 ta’ Diċembru 1996. Minflok, id-data tal-bidu tal-perjodi transitorji kellha tkun id-data ta’ l-applikazzjoni tar-Regolament (KE) Numru 2200/96.
(3) Huwa għalhekk xieraq li jiġi rrettifikat l-iżball fl-Artikolu 13(1) tar-Regolament (KE) Numru 2200/96. Minħabba li l-effetti ta’ dak l-iżball setgħu affettwaw negattivament l-organizzazzjonijiet tal-produturi li kienu bbenefikaw mill-imsemmija perjodi transitorji, huwa xieraq li jiġu applikati d-dispożizzjonijiet relattivi mid-data ta’ l-applikazzjoni tar-Regolament (KE) Numru 2200/96,
ADOTTA DAN IR-REGOLAMENT:
Artikolu 1
L-Artikolu 13(1) tar-Regolament (KE) Nru 2200/96 għandu jkun sostitwit bi:
"1. Organizzazzjonijiet ta’ Produtturi rikonoxxuti taħt ir-Regolament (KEE) Nru 1035/72 qabel id-dħul fis-seħħ ta’ dan ir-Regolament u li ma jistgħux jikkwalifikaw għal rikonoxximent taħt l-Artikolu 11 ta’ dan ir-Regolament mingħajr perjodu transitorju jistgħu jkomplu joperaw taħt id-dispożizzjonijiet tat-Titolu IV għal sentejn mill-1 ta’ Jannar 1997, sakemm jibqgħu jikkonformaw mal-kondizzjonijiet ta’ l-imsemmija Artikoli tar-Regolament (KEE) Numru 1035/72."
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mid-data tad-dħul fis-seħħ tar-Regolament (KE) Nru 2200/96.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fl-14 ta’ Ottubru 2002.